અનેકવિધ ધર્મો અને વળી દરેક ધર્મમાં પણ અનંત વિધિવિધાનોની આપણે આ જગતમાં મોટી ખીચડી કરી મૂકી છે. પણ જો એ સમજી લઈએ કે ધર્મમાત્રનો મૂળ ઉદ્દેશ અને હેતુ સર્વ પ્રથમ તો શુભ સંકલ્પ, જેમાંથી ઉત્તમ કર્મોનો જન્મ થાય, અને આ માટેની અંતઃકરણની શુદ્ધિ-સુક્ષ્મતા-સ્થિરતા સિદ્ધ કરવી એ અને એટલો જ છે, તો આપણું મોટું કામ થઈ જાય. જો આ પાયાની વાત સમજી લઈએ તો અનેકવિધ ગોટાળા, તકલીફો તથા આપણી અંદર તથા બહારનાં દુઃખોમાંથી આપણે બચી જઈએ. વાસ્તવમાં તો ખરું અધ્યાત્મ પણ આ જ છે, અને તે સિદ્ધ કરવા માટે જ અનેકવિધ સાધનોનો ઉપદેશ થયો છે એવું જણાય છે. થોડો વિચાર કરતાં તરત આ વાત સ્પષ્ટ થાય તેવું છે.